title: 2011/758/ЕС: Решение на Европейския парламент от 25 октомври 2011 година относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година#Резолюция на Европейския парламент от 25 октомври 2011 година , съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година

text:
               26.11.2011

               BG

               Официален вестник на Европейския съюз

               L 313/27

         РЕШЕНИЕ НА ЕВРОПЕЙСКИЯ ПАРЛАМЕНТ
   от 25 октомври 2011 година
   относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година
   (2011/758/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция по лекарствата за финансовата 2009 година,
   като взе предвид доклада на Сметната палата относно годишните отчети на Европейската агенция по лекарствата за финансовата 2009 година, придружен от отговорите на Агенцията (1),
   като взе предвид препоръката на Съвета от 15 февруари 2011 г. (05892/2011 – C7-0052/2011),
   като взе предвид своето решение от 10 май 2011 г. (2) за отлагане на решението за освобождаване от отговорност за финансовата 2009 година, както и отговорите на директора на Европейската агенция по лекарствата,
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 726/2004 на Европейския парламент и на Съвета (4) за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата, и по-специално член 68 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейския общности (5), и по-специално член 94 от него,
   като взе предвид писмото от 17 юни 2011 г. на председателя на управителния съвет на Агенцията до председателя на комисията по бюджетен контрол на Европейския парламент (EMA/441533/2011),
   като взе предвид отговорите на Агенцията на резолюцията на Парламента от 10 май 2011 г. (6), придружаваща посоченото по-горе решение на Парламента относно освобождаването от отговорност за финансовата 2009 година,
   като взе предвид годишните доклади за вътрешния одит за 2009 г., 2008 г. и 2007 г., извършен в Агенцията от Службата за вътрешен одит на Комисията,
   като взе предвид окончателния последващ доклад относно одита за 2009 г., 2008 г. и 2006 г., извършен в Агенцията от Службата за вътрешен одит на Комисията,
   като взе предвид член 77 и приложение VI към своя правилник,
   като взе предвид втория доклад на комисията по бюджетен контрол (A7-0329/2011),

               1.

               Освобождава от отговорност изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2009 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по лекарствата, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 28.

      (2)  ОВ L 250, 27.9.2011 г., стр. 173.

      (3)  ОВ L 248, 16.9.2002 г., стр. 1.

      (4)  ОВ L 136, 30.4.2004 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 250, 27.9.2011 г., стр. 174.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 25 октомври 2011 година,
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2009 година
      ЕВРОПЕЙСКИЯТ ПАРЛАМЕНТ,
      като взе предвид окончателните годишни отчети на Европейската агенция по лекарствата за финансовата 2009 година,
      като взе предвид доклада на Сметната палата относно годишните отчети на Европейската агенция по лекарствата за финансовата 2009 година, придружен от отговорите на Агенцията (1),
      като взе предвид препоръката на Съвета от 15 февруари 2011 г. (05892/2011 – C7-0052/2011),
      като взе предвид своето решение от 10 май 2011 г. (2) за отлагане на решението за освобождаване от отговорност за финансовата 2009 година, както и отговорите на изпълнителния директор на Европейската агенция по лекарствата,
      като взе предвид член 276 от Договора за ЕО и член 319 от Договора за функционирането на Европейския съюз,
      като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
      като взе предвид Регламент (ЕО) № 726/2004 на Европейския парламент и на Съвета (4) за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата, и по-специално член 68 от него,
      като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейския общности (5),и по-специално член 94 от него,
      като взе предвид писмото от 17 юни 2011 г. на председателя на управителния съвет на Агенцията до председателя на комисията по бюджетен контрол на Европейския парламент (EMA/441533/2011),
      като взе предвид отговорите на Агенцията на резолюцията на Парламента от 10 май 2011 г. (6), придружаваща посоченото по-горе решение на Парламента относно освобождаването от отговорност за финансовата 2009 година,
      като взе предвид годишните доклади за вътрешния одит за 2009 г., 2008 г. и 2007 г., извършен в Агенцията от Службата за вътрешен одит на Комисията,
      като взе предвид окончателния последващ доклад относно одита за 2009 г., 2008 г. и 2006 г., извършен в Агенцията от Службата за вътрешен одит на Комисията,
      като взе предвид член 77 и приложение VI към своя правилник,
      като взе предвид втория доклад на комисията по бюджетен контрол (A7-0329/2011),

                  A.

                  като има предвид, че в своя доклад относно годишните отчети на Европейската агенция по лекарствата за финансовата 2009 година Сметната палата изрази становище с резерви относно законосъобразността и редовността на извършените операции;

                  Б.

                  като има предвид, че в своето споменато по-горе решение от 10 май 2011 г. Парламентът реши да отложи решението си относно освобождаването на изпълнителния директор на Агенцията от отговорност във връзка с изпълнението на бюджета на Агенцията за финансовата 2009 година;

                  В.

                  като има предвид, че бюджетът на Агенцията за 2009 г. беше 194 000 000 EUR, което представлява увеличение с 6,28 % спрямо финансовата 2008 година;

                  Г.

                  като има предвид, че бюджетът на Агенцията се финансира едновременно от годишния бюджет на Съюза, който представлява 18,52 % от общите приходи за 2009 г., и в по-голяма степен от таксите, които плащат предприятията от фармацевтичната промишленост за услуги, които може да обхващат повече от една финансова година, и като има предвид, че общата вноска на Съюза следователно намаля с 9,2 % между 2008 и 2009 г.;

                  Д.

                  като има предвид, че след приемането на споменатата по-горе резолюция на Парламента от 10 май 2011 г. органът, който взема решение за освобождаване от отговорност във връзка с изпълнението на бюджета, получи отговори от Агенцията;

                  Е.

                  като има предвид, че в своите отговори до Парламента Агенцията предостави на органа, който взема решение за освобождаване от отговорност във връзка с изпълнението на бюджета, актуални данни относно степента на изпълнение на препоръките на Службата за вътрешен одит, като твърди, че:

                              —

                              една от трите „много важни“ препоръки, съдържащи се в одита на Службата за вътрешен одит за 2009 г. относно управлението на човешките ресурси, вече е изпълнена, а другите две са в процес на изпълнение,

                              —

                              от препоръките, съдържащи се в одита на Службата за вътрешен одит за 2008 г. относно административните процедури, които подпомагат предоставянето на научна оценка за лекарствата за хуманна употреба в Агенцията, „критичната“ препоръка и една „много важна“ препоръка (управление на конфликти на интереси на персонала и специфични насоки) са преквалифицирани съответно на „много важна“ и „важна“, докато три „много важни“ препоръки вече са изпълнени,

                              —

                              една от двете „много важни“ препоръки, съдържащи се в одита на Службата за вътрешен одит за 2005 г. относно изпълнението на стандартите за вътрешен контрол, вече е изпълнена;

         Обща оценка

                  1.

                  Потвърждава получаването на писмо от 17 юни 2011 г. от председателя на управителния съвет на Агенцията, в което се твърди, че Агенцията е предприела действия за справяне с недостатъците, допуснати през 2009 г.; отбелязва също така документите и приложенията, предоставени от Агенцията в отговор на посочената по-горе резолюция на Парламента от 10 май 2011 г.; потвърждава също така получаването на писмо от 10 август 2011 г. от изпълняващия длъжността изпълнителен директор на Агенцията, в отговор на въпросите, повдигнати по време на разискването на заседанието на комисията по бюджетен контрол на Парламента на 13 юли 2011 г. относно освобождаването на Агенцията от отговорност във връзка с изпълнението на бюджета за 2009 г.; изразява съжаление обаче, че не е предоставена цялата изискана информация;

                  2.

                  Отбелязва обаче, че Агенцията следва да продължи, на всеки три месеца, да информира органа, който взема решение за освобождаване от отговорност във връзка с изпълнението на бюджета, относно резултатите от действията, поискани от този орган;

                  3.

                  Подчертава, че по време на предстоящите процедури по освобождаване от отговорност във връзка с изпълнението на бюджета органът, който взема решение за освобождаване от отговорност във връзка с изпълнението на бюджета, ще продължи да наблюдава внимателно степента на прилагане на мерките, предприети с цел справяне със сериозните слабости в Агенцията, представени в докладите на Сметната палата и на Службата за вътрешен одит; във връзка с това очаква, че Агенцията ще информира органа, който взема решение за освобождаване от отговорност във връзка с изпълнението на бюджета, относно предприетите действия и резултатите от тях и ще представя изисканите документи, по-специално във връзка със следните въпроси:

                              а)

                              процеса на приемане от управителния съвет на плана за действие с конкретни мерки и график за изпълнение за коригиране на недостатъците в процедурите за възлагане на обществени поръчки;

                              б)

                              цялостната проверка на ефективното използване на съществуващите процедури за откриване и управление на конфликти на интереси на нейните служители и експерти;

                              в)

                              представянето на докладите на Службата за вътрешен одит съгласно Финансовия регламент;

         Специфични забележки

         Процедури за възлагане на обществени поръчки

                  4.

                  Отбелязва получената информация относно системата за контрол, която има за цел предотвратяване и своевременно установяване на често възникващи грешки в процедурите за възлагане на обществени поръчки; очаква да получи многогодишния план за възлагане на обществени поръчки; съответно припомня на Агенцията да продължи да подобрява качеството на своята система за възлагане на обществени поръчки и стриктно да спазва изискванията, съдържащи се в съответните правила относно възлагането на обществени поръчки, така че да коригира недостатъците, изтъкнати от Сметната палата;

                  5.

                  Отбелязва започналите действия по разработване на план за действие за подобряване на процедурите за възлагане на обществени поръчки; призовава Агенцията незабавно да приеме план за действие за коригиране на недостатъците в процедурите за възлагане на обществени поръчки, по-специално грешките в управлението на процедурите за възлагане на обществени поръчки, като предвиди по-строги технически и процедурни проверки, и да информира съответно органа, който взема решение за освобождаване от отговорност във връзка с изпълнението на бюджета;

                  6.

                  Припомня, че в своя годишен доклад за 2009 г. Сметната палата отбеляза, че Агенцията не е направила достатъчно проверки за намаляване на риска от грешки в редица процедури за възлагане на големи рамкови договори в областта на информационните технологии; припомня също така, че одитът е показал грешки, които са засегнали редовността на тези операции и са формирали основанието за изразеното от Сметната палата становище с резерви относно законосъобразността и редовността на операциите, свързани с отчетите на Агенцията;

         Пренесени кредити

                  7.

                  Изтъква, че в своя годишен доклад за Агенцията за 2009 г. Сметната палата констатира, че приблизително 14 800 000 EUR от пренесените бюджетни кредити в размер на 19 500 000 EUR (38 % от бюджетните кредити за поети задължения на Агенцията за 2009 г.) са съответствали на дейности, които все още не са извършени (или в някои случаи стоките не са получени за услуги, които могат да обхванат повече от една финансова година) в края на годината; ето защо припомня на Агенцията да предприеме действия в тази връзка и с интерес очаква това да бъде удостоверено от Сметната палата;

         Приходи от такси

                  8.

                  Отбелязва получената от Агенцията информация, че от 1 януари 2011 г. е въвела интегрирана информационна система за планиране на ресурсите (ERP), чийто доставчик е SAP, за да преодолее дългите забавяния по отношение на нарежданията за събиране на вземания; отбелязва, че с тази нова система Агенцията въвежда, посредством контролно табло, информацията от настоящата си оперативна система (т.е. SIAMED) директно във финансовия модул SAP;

         Договори за обмен на валута

                  9.

                  Отбелязва ангажимента на Агенцията за ограничаване на рисковете, които тя понася поради колебания във валутните курсове, както и че считано от 11 юни 2010 г. тя е преразгледала своята политика по отношение на управлението на касовите средства като е създала вътрешен консултативен комитет, който да съветва счетоводителя във връзка със стратегии за хеджиране, ограничила е хеджирането до 50 % от прогнозните нужди и е гарантирала, че постижимите пазарни курсове съответстват или превишават степента на бюджетни разходи;

         Управление на конфликти на интереси

                  10.

                  Отбелязва отговорите на Агенцията във връзка със спазването на нейния етичен кодекс чрез определяне на принципите и насоките за независимост и поверителност, приложими по отношение на членовете на управителния съвет и комитетите, експертите и служителите на Агенцията; съответно очаква от Агенцията да прецени задълбочено, преди да разпредели ръководителите на екипи по проекти за продукти, дали декларираните от служителите интереси биха могли да повлияят на тяхната безпристрастност и независимост; очаква документите на Агенцията относно конфликтите на интереси да бъдат актуализирани;

                  11.

                  Отбелязва намерението на Агенцията да приложи препоръката на Службата за вътрешен одит, направена в нейния последващ одит през 2010 г., като приеме подход, основан на риска и съсредоточи проверките върху служителите, които обявят наличието на интереси; призовава Агенцията да информира органа, който взема решение за освобождаване от отговорност във връзка с изпълнението на бюджета, относно графика и плановете за прилагане на тази препоръка на Службата за вътрешен одит преди края на 2011 г.;

                  12.

                  Независимо от това приема отговора на Агенцията, в който се казва, че тя няма задължение да изисква или да контролира ежегодната декларация за финансовите интереси на експертите, отговорни за оценката на лекарствените продукти, тъй като това е задължение на компетентните органи на държавите-членки (член 126б от Директива 2001/83/ЕО (7), изменена с Директива 2004/27/ЕО (8)); затова призовава Комисията да припомни на съответните органи в държавите-членки за техните задължения в това отношение;

                  13.

                  Подчертава, че не само доброто име на Агенцията би могло да бъде засегнато в случаите, когато оценките могат да бъдат оспорени поради евентуални конфликти на интереси, но и също така че подобни конфликти на интереси не гарантират оптималната защита на здравето на европейските граждани;

                  14.

                  Отбелязва, че считано от 1 юли 2011 г. започна да функционира новата електронна декларация на интереси (e-DoI) и всички експерти бяха задължени да я попълнят, както и че e-DoI на всички експерти, включени в базата данни на експертите, са публично достъпни на уебсайта на Агенцията, считано от 30 септември 2011 г.; отбелязва също така, че споразумението за сътрудничество между Агенцията и отделните национални компетентни органи относно мониторинга на научното ниво и независимостта на оценката, извършена от националния компетентен орган за услугите, които трябва да се предоставят на Агенцията, влезе в сила на 4 юли 2011 г.;

                  15.

                  Призовава Агенцията да информира органа, който взема решение за освобождаване от отговорност във връзка с изпълнението на бюджета, относно действията, предприети по въпроси, свързани с ефективното спазване на етичния кодекс на Агенцията по отношение на управлението на конфликтите на интереси;

                  16.

                  Настоява, но също така предупреждава Агенцията, че всички мерки, посочени в съответните одитни доклади, включително този за 2010 г., следва да бъдат изпълнени изцяло преди началото на следващата процедура по освобождаване от отговорност във връзка с изпълнението на бюджета;

         Управление на човешките ресурси

                  17.

                  Отбелязва отговора на Агенцията, в който се заявява, че тя е коригирала слабостите, отбелязани от Службата за вътрешен одит по отношение на подбора на договорно наети служители и че са въведени коригирани инструкции и модели за работа и персоналът е преминал специално обучение; съответно призовава Агенцията да продължи да предоставя актуални данни на органа, който взема решение за освобождаване от отговорност във връзка с изпълнението на бюджета, относно степента на изпълнение на тези действия; с интерес очаква доклада за 2010 г. на Сметната палата, за да установи дали уверението на Агенцията е основателно;

                  18.

                  По отношение на другите забележки, придружаващи решението за освобождаване от отговорност във връзка с изпълнението на бюджета, които имат хоризонтален характер, се позовава на своята резолюция от 10 май 2011 г. (9) относно резултатите от дейността, финансовото управление и контрола на агенциите.

         (1)  ОВ C 338, 14.12.2010 г., стр. 28.

         (2)  ОВ L 250, 27.9.2011 г., стр. 173.

         (3)  ОВ L 248, 16.9.2002 г., стр. 1.

         (4)  ОВ L 136, 30.4.2004 г., стр. 1.

         (5)  ОВ L 357, 31.12.2002 г., стр. 72.

         (6)  ОВ L 250, 27.9.2011 г., стр. 174.

         (7)  Директива 2001/83/ЕО на Европейския парламент и на Съвета от 6 ноември 2001 година за утвърждаване на кодекс на Общността относно лекарствени продукти за хуманна употреба (ОВ L 311, 28.11.2001 г., стр. 67).

         (8)  ОВ L 136, 30.4.2004 г., стр. 34.

         (9)  ОВ L 250, 27.9.2011 г., стр. 269.


title: 2012/588/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейската агенция за безопасност и здраве при работа за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за безопасност и здраве при работа за финансовата 2010 година

text:
               17.10.2012

               BG

               Официален вестник на Европейския съюз

               L 286/246

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейската агенция за безопасност и здраве при работа за финансовата 2010 година
   (2012/588/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за безопасност и здраве при работа за финансовата 2010 година,

               —

               като взе предвид доклада на Сметната палата относно годишните отчети на Европейската агенция за безопасност и здраве при работа за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012)

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 2062/94 на Съвета от 18 юли 1994 г. за създаване на Европейска агенция за безопасност и здраве при работа (3), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0117/2012),

               1.

               Освобождава от отговорност директора на Европейската агенция за безопасност и здраве при работа във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейската агенция за безопасност и здраве при работа, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366 15.12.2011 г., стр. 45.

      (2)  ОВ L 248, 16.9.2002 г., стр. 1.

      (3)  ОВ L 216, 20.8.1994 г., стр. 1.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за безопасност и здраве при работа за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за безопасност и здраве при работа за финансовата 2010 година,

                  —

                  като взе предвид доклада на Сметната палата относно годишните отчети на Европейската агенция за безопасност и здраве при работа за финансовата 2010 година, придружен от отговорите на Агенцията (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕО) № 2062/94 на Съвета от 18 юли 1994 г. за създаване на Европейска агенция за безопасност и здраве при работа (3), и по-специално член 14 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по заетост и социални въпроси (A7-0117/2012),

                  A.

                  като има предвид декларацията на Сметната палата, че е получила достатъчна увереност, че годишните отчети за финансовата 2010 година са надеждни и че свързаните с тях операции са законосъобразни и редовни.

                  Б.

                  като има предвид, че на 10 май 2011 г. Парламентът освободи директора на Европейската агенция за безопасност и здраве при работа от отговорност във връзка с изпълнението на бюджета на Агенцията за финансовата 2009 година (5) и че в резолюцията, придружаваща решението за освобождаване от отговорност, наред с другото:

                              —

                              призова Агенцията да намали високото ниво на анулирани кредити и да информира органа по освобождаване от отговорност за предприетите действия,

                              —

                              призова счетоводителя на Агенцията да опише методологията, използвана за валидиране на нейната счетоводна система, подкрепи идеята за развитие на сътрудничество в рамките на съществуващата мрежа на счетоводителите на агенциите с цел изготвяне на общи изисквания и разработване на обща методология за валидиране на счетоводните системи на агенциите,

                              —

                              подчерта, че пренасянето на 3 500 000 EUR (47 % от бюджетните кредити за поети задължения на Агенцията) за оперативни дейности към финансовата 2010 г. показва наличието на закъснения в изпълнението на дейностите на Агенцията и е в противоречие с принципа на ежегодност на бюджета, но призна че това отчасти се дължи на многогодишния характер на някои важни проекти.

                  В.

                  като има предвид, че общият бюджет на Агенцията за финансовата 2010 година възлиза на 15 500 000 EUR, което представлява увеличение от 3,3 % в сравнение с финансовата 2009 година; като има предвид, че първоначалната вноска на Съюза в бюджета на Агенцията за 2010 г. е била 13 743 434 EUR в сравнение с 13 800 000 EUR през 2009 г. (6), което представлява намаление от 0,41 %,

         Бюджетно и финансово управление

                  1.

                  Припомня, че първоначалната вноска на Съюза в бюджета на Агенцията за 2010 г. възлиза на 13 743 434 EUR; отбелязва обаче, че към тази сума са добавени 506 566 EUR възстановен излишък, в резултат на което общата вноска на Съюза за 2010 г. става 14 250 000 EUR.

                  2.

                  Констатира от годишните счетоводни отчети, че първоначалният бюджет на Агенцията за 2010 г. е бил изменян два пъти и че са правени трансфери; призовава Агенцията да предостави на органа по освобождаване от отговорност информация относно причините за тези промени.

                  3.

                  Отбелязва, че според годишния отчет за дейността на Агенцията за 96,1 % от бюджета за 2010 г. са били поети задължения до края на годината.

         Пренос на бюджетни кредити

                  4.

                  Отбелязва подобрението в преноса на кредити на Агенцията с всяка година; отбелязва по-специално, че през 2010 г. тя е намалила нивото на освобождаване от 19 % през 2009 г. на 11 %; въпреки това призовава Агенцията да продължи да подобрява това положение, като избягва закъснения при изпълнението на своите дейности.

         Човешки ресурси

                  5.

                  Отбелязва, че според годишния отчет за дейността на Агенцията общият брой на заетите в Агенцията служители към 31 декември 2010 г. е 66; отбелязва също така, че персоналът включа 44 срочно наети служители, 21 договорно наети служители и един договорно нает служител в „Мрежи и координация“ с финансиране по програмата IPAC2.

                  6.

                  Призовава Агенцията да информира органа за освобождаване от отговорност относно мерките, които е предприела за изпълнение на изброените по-долу цели, включени в годишната ѝ работна програма:

                              —

                              организиране и наблюдение на процедурата за подбор на срочно и договорно наети служители,

                              —

                              управление и администриране на човешките ресурси по ефективен и своевременен начин,

                              —

                              осигуряване на необходимия на Агенцията квалифициран персонал за изпълнение на стратегията на Агенцията и целите, свързани с годишните ѝ планове за управление.

         Оценка на дейността

                  7.

                  Отбелязва подробните сравнителни данни по години, предоставени от Агенцията в годишния ѝ отчет за дейността, с цел да се даде възможност на органа по освобождаване от отговорност да направи по-добра оценка на резултатите от дейността на Агенцията; счита това за най-добра практика, която трябва да бъде следвана и от другите агенции.

                  8.

                  Приветства инициативата на Агенцията за разработването на прогнози относно въздействието на технологическите нововъведения, свързани със „зелените“ работни места, върху здравето и безопасността до 2020 г.; отбелязва, че разпространението на резултатите от тези проекти сред целевата им аудитория вече започна на Световния конгрес и на поредица от семинари; би оценил следователно получаването на информация относно тези инициативи от Агенцията.

         Вътрешен одит

                  9.

                  Приветства инициативата на Агенцията за автоматично предоставяне на годишния доклад за вътрешния одит на Агенцията, изготвен от службата за вътрешен одит на органа по освобождаване от отговорност; счита това за показател за прозрачност и пример за най-добра практика, която трябва да бъде следвана от всички други агенции; счита, че одитните доклади на службата за вътрешен одит често допринасят за по-нататъшното развитие на процесите и мерките за смекчаване/контролиране на рисковете за Агенцията.

                  10.

                  Въз основа на информация от Агенцията отбелязва, че службата за вътрешен одит е предприела проверка на изпълнението на препоръките от предишни одити; приветства по-специално факта, че във връзка с проверката от службата за вътрешен одит на изпълнението на препоръките от предишни одити оценката на вътрешния одитор е, че всички много важни препоръки са били изпълнени по подходящ начин и приключени, с изключение на препоръката за валидиране на счетоводните системи, която е понижена до степен „важна“ поради частичното ѝ изпълнение; следователно призовава Агенцията да изпълни докрай и тази препоръка и да информира органа по освобождаване от отговорност за предприетите мерки.

                  11.

                  Отбелязва освен това, че службата за вътрешен одит проведе одит на комуникацията чрез уебсайта и външната комуникация през ноември 2010 г.; отбелязва по-специално, че във връзка с този одит службата за вътрешен одит направи седем препоръки, нито една от които не е определена като „критична“, но две от които са определени като „много важни“ и са свързани със:

                              —

                              документацията по споразумението за нивото на обслужване,

                              —

                              приемането и изпълнението на политика за сигурност;

                        следователно призовава Агенцията бързо да изпълни тези две препоръки и да информира органа по освобождаване от отговорност за предприетите мерки.

                  12.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  13.

                  По отношение на другите забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (7) относно резултатите от дейността, финансовото управление и контрола на агенциите.

         (1)  ОВ C 366 15.12.2011 г., стр. 45.

         (2)  ОВ L 248, 16.9.2002 г., стр. 1.

         (3)  ОВ L 216, 20.8.1994 г., стр. 1.

         (4)  ОВ L 357, 31.12.2002 г., стр. 72.

         (5)  ОВ L 250, 27.9.2011 г., стр. 201.

         (6)  ОВ L 64, 12.3.2010 г., стр. 507.

         (7)  Приети текстове, P7_TA(2012)0164 (вж. стр. 388 от настоящия брой на Официален вестник).

      ПРИЛОЖЕНИЕ

         ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

                  Европейска агенция за безопасност и здраве при работа

                  2006 г.

                  2007 г.

                  2008 г.

                  2009 г.

                  Оценка на дейността

                  n.a.

                  n.a.

                              —

                              Призовава Агенцията да направи диахроничен анализ на дейностите, проведени през настоящата и през предходните години

                              —

                              Приветства Агенцията за същественото подобрение на финансовото ѝ управление през последните три години; насърчава Агенцията да продължава да се стреми към най-високите стандарти по отношение на планирането, изпълнението и контрола на бюджета

                  Призовава Агенцията да представи под формата на таблица, приложена към следващия доклад на Сметната палата, съпоставка между операциите, изпълнени през разглежданата година за освобождаване от отговорност, и операциите, изпълнени в рамките на предходната финансова година, с цел да се даде възможност на органа по освобождаване от отговорност да направи по-ефективна оценка на резултатите от дейността на Агенцията през две последователни години

                  Управление на Агенцията

                  n.a.

                  n.a.

                              —

                              Разходите за управление на Агенцията не са незначителни (управителен съвет от 84 членове и персонал от 64 служители)

                  Оперативни разходи, пренесени за следваща година

                  Бюджетният принцип на специфичност на разходите не е стриктно спазен. (Директорът е подписал 19 решения за приблизително 880 000 EUR, с които разрешава прехвърлянето на бюджетни средства от един член към друг в рамките на една глава.) В нарушение на Финансовия регламент управителният съвет не е получил необходимата информация

                  —

                              —

                              Призовава в интерес на доброто финансово управление бюджетните прогнози да отразяват действителните нужди (състоянието на нещата противоречи на принципа за ежегодност)

                              —

                              Отбелязва, че Агенцията е пренесла 3 500 000 EUR (47 % от бюджетните кредити за поети задължения на Агенцията) за оперативни дейности към финансовата 2010 година. Подчертава, че това показва наличието на закъснения в изпълнението на дейностите на Агенцията и е в противоречие с принципа на ежегодност на бюджета, но признава че това отчасти се дължи на многогодишния характер на някои важни проекти

                              —

                              Призовава Агенцията да намали високото ниво на анулирани кредити и да информира органа по освобождаване от отговорност за предприетите действия

                  Процедури за възлагане на обществени поръчки

                  n.a.

                  n.a.

                  Призовава Агенцията да отстрани в бъдеще проблема с използването на рамков договор за обществени поръчки над максимално установената сума, с цел да се съдейства за повишаване на значимостта на европейското бюджетно право

                  Човешки ресурси и вътрешен одит

                  n.a.

                  n.a.

                  Призовава Агенцията да предприеме мерки за изпълнение на 14 от 33-те препоръки, направени от Службата за вътрешен одит, отбелязва, че 6 от тях се считат за много важни: управлението на очакванията на заинтересованите страни и прилагането на някои стандарти за вътрешен контрол (като работата по проблеми по отделни досиета, годишния отчет за вътрешния контрол и насърчаването на прилагането на процедурите за вътрешен контрол)

                              —

                              Призовава счетоводителя на Агенцията да опише методологията, използвана за валидиране на нейната счетоводна система, подкрепя идеята за развитие на сътрудничество в рамките на съществуващата мрежа на счетоводителите на агенциите с цел изготвяне на общи изисквания и разработване на обща методология за валидиране на счетоводните системи на агенциите

                              —

                              Насърчава Агенцията да преразгледа контролните списъци, за да определи спецификата на различните финансови операции и да предостави информация за тях на всички служители

                              —

                              Призовава Агенцията да финализира процедурите си за документация

                              —

                              Призовава Агенцията да представи изчерпателен списък на основните процеси, които трябва да се съпоставят с изискваните процедури, както и да актуализира редовно този списък


title: 2011/568/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2009 година#Резолюция на Европейския парламент от 10 май 2011 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2009 година

text:
               27.9.2011

               BG

               Официален вестник на Европейския съюз

               L 250/130

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2009 година
   (2011/568/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския център за развитие на професионалното обучение за финансовата 2009 година,

               —

               като взе предвид доклада на Сметната палата относно окончателните годишни отчети на Европейския център за развитие на професионалното обучение за финансовата 2009 година, придружен от отговорите на Центъра (1),

               —

               като взе предвид препоръката на Съвета от 15 февруари 2011 г. (5892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение (3), и по-специално член 12а от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0106/2011),

               1.

               Освобождава от отговорност директора на Европейския център за развитие на професионалното обучение във връзка с изпълнението на бюджета на Центъра за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския център за развитие на професионалното обучение, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 130.

      (2)  ОВ L 248, 16.9.2002 г., стр. 1.

      (3)  ОВ L 39, 13.2.1975 г., стр. 1.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския център за развитие на професионалното обучение за финансовата 2009 година,

                  —

                  като взе предвид доклада на Сметната палата относно окончателните годишни отчети на Европейския център за развитие на професионалното обучение за финансовата 2009 година, придружен от отговорите на Центъра (1),

                  —

                  като взе предвид препоръката на Съвета от 15 февруари 2011 г. (5892/2011 — C7-0052/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение (3), и по-специално член 12а от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол и становището на комисията по заетост и социални въпроси (A7-0106/2011),

                  A.

                  като има предвид декларацията на Сметната палата, че е получила достатъчна увереност, че годишните отчети за финансовата 2009 година са надеждни и че свързаните с тях операции са законосъобразни и редовни,

                  Б.

                  като има предвид, че на 5 май 2010 г. Парламентът освободи директора на Европейския център за развитие на професионалното обучение от отговорност във връзка с изпълнението на бюджета на Центъра за финансовата 2008 година (5) и в резолюцията, придружаваща решението за освобождаване от отговорност, Парламентът, наред с другото:

                              —

                              обърна внимание на факта, че Центърът отново е пренесъл бюджетни кредити (в размер на 1 400 000 EUR или 25 % от бюджетните кредити за плащания за оперативни разходи);

                              —

                              подчерта, че това положение показва наличието на слабости в планирането и контрола на диференцираните бюджетни кредити за оперативни дейности;

                  B.

                  като има предвид, че бюджетът на Центъра за 2009 г. възлизаше на 18 530 000 EUR, което представлява увеличение от 1 % в сравнение с финансовата 2008 година,

         Изпълнение

                  1.

                  Отбелязва потвърждението на Сметната палата, че годишните отчети на Центъра за бюджет в размер на 18 500 000 EUR съответстват на действителното му финансово състояние към 31 декември 2009 г. и че неговата дейност и паричните потоци за тази финансова година са в съответствие с финансовите правила на Центъра.

                  2.

                  Изразява задоволство, че Сметната палата обяви годишните отчети на Центъра за финансовата 2009 година за законосъобразни и редовни; приветства намерението на Центъра да предостави за 2011 г. диаграми на Гант за всички основни оперативни дейности; припомня на Центъра, че тези диаграми представят в сбита форма времето, което всеки служител посвещава на даден проект, и насърчават използването на подход, ориентиран към постигането на резултати.

                  3.

                  Поздравява Центъра за въвеждането на система за измерване на изпълнението на дейностите през 2009 г. по отношение на своите средносрочни приоритети за периода 2009—2011 г. и своята годишна работна програма, както и за създаването на рамка от ключови показатели за изпълнението с цел мониторинг на напредъка и измерване на резултатите, последиците и въздействието; счита по-конкретно, че въвеждането на система за измерване на изпълнението на дейностите помага на Центъра да управлява и оценява своето въздействие, ефикасност, ефективност и уместност; освен това счита, че тази система би могла да включва допълнителни подобрения в базирания на дейности бюджет и по-строг мониторинг на бюджетните кредити за плащания, за да се избегнат преносите.

                  4.

                  Призовава Центъра да представи под формата на таблица, приложена към следващия доклад на Сметната палата, ясна съпоставка между операциите, които са изпълнени през разглежданата година за освобождаване от отговорност, и операциите, които са изпълнени през предходната финансова година, с цел да се даде възможност на органа по освобождаване от отговорност да направи по-добра оценка на резултатите от дейността на Центъра през две последователни години.

                  5.

                  Изразява интерес относно дейностите на Центъра с Норвегия и Исландия и отбелязва, че е въвел план за привеждане на използването на вноските на Норвегия и Исландия в съответствие с използването на субсидията от ЕС, който следва да бъде изпълнен до 2013 г.

         Човешки ресурси

                  6.

                  Отбелязва, че Центърът е внесъл промени в своите процедури за набиране на персонал вследствие на забележките, отправени от Сметната палата в нейния доклад за 2009 г., в който призовава Центъра да подобри още повече прозрачността; приветства действащата от юни 2010 г. инициатива на Центъра по отношение на въпросите за писмените изпити и събеседванията преди предварителния подбор.

         Пренасяне на бюджетни кредити

                  7.

                  Обръща внимание на факта, че Центърът е пренесъл бюджетни кредити (31 % от административните разходи — дял II) и е анулирал бюджетни кредити за плащания (24 % от всички бюджетни кредити за оперативни дейности); съответно призовава Центъра да продължи да подобрява планирането и наблюдението и да спазва принципа за ежегодност в по-голяма степен.

         Управление на бюджета

                  8.

                  Призовава Центъра да прилага по-ефективно бюджетните принципи на специфичност и прозрачност; отчита, че през юни 2010 г. Центърът информира управителния съвет относно всички прехвърляния за 2009 и 2010 г. и оттогава непрекъснато го информира в тази връзка, както и че изясни разпоредбата за 10-те % в своите нови правила за прилагане на финансовите правила, които бяха приети от управителния съвет през декември 2010 г.

         Вътрешен одит

                  9.

                  Признава, че Центърът е изпратил на органа по освобождаване от отговорност доклад, изготвен от неговия директор, обобщаващ съдържанието на препоръката на службата за вътрешен одит съгласно член 72, параграф 5 от рамковия Финансов регламент; въпреки това призовава директора на Центъра да предостави конкретна информация относно съдържанието на 15-те препоръки, отправени на 31 декември 2008 г., и новите 14 препоръки, отправени на 31 декември 2009 г., и в двата случая — от службата за вътрешен одит.

                  10.

                  Приветства Центъра за създаването на онлайн-инструмент за възлагане на обществени поръчки през 2009 г. с цел подобряване на планирането и мониторинга на годишния план за обществените поръчки.

                  11.

                  Отбелязва, че през 2009 г. Центърът приключи актуализирана процедура за отмяна на бюджетни кредити с цел да се подобри допълнително прозрачността на инвентаризацията на активите; освен това отбелязва, че през същата година Центърът започна да документира основните процеси на контрол; следователно призовава Центъра да информира органа по освобождаване от отговорност за мерките, предприети в тази връзка.

                  12.

                  Приветства факта, че Центърът е първата агенция, която се подложи доброволно на пилотен одит на етичната рамка през 2009 г.

                  13.

                  По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (6) относно резултатите от дейността, финансовото управление и контрола на агенциите.

         (1)  ОВ C 338, 14.12.2010 г., стр. 130.

         (2)  ОВ L 248, 16.9.2002 г., стр. 1.

         (3)  ОВ L 39, 13.2.1975 г., стр. 1.

         (4)  ОВ L 357, 31.12.2002 г., стр. 72.

         (5)  ОВ L 252, 25.9.2010 г., стр. 124.

         (6)  Приети текстове, P7_TA(2011)0163 (вж. страница 269 от настоящия брой на Официален вестник).


title: 2012/590/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2010 година

text:
               17.10.2012

               BG

               Официален вестник на Европейския съюз

               L 286/253

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2010 година
   (2012/590/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Агенцията за снабдяване към Евратом за финансовата 2010 година,

               —

               като взе предвид доклада на Сметната палата относно годишните отчети на Агенцията за снабдяване към Евратом за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение 2008/114/ЕО, Евратом на Съвета от 12 февруари 2008 г. за създаване на устав на Агенцията за снабдяване към Евратом (3), и по-специално член 8 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7-0131/2012),

               1.

               Освобождава от отговорност генералния директор на Агенцията за снабдяване към Евратом във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Агенцията за снабдяване към Евратом, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 6.

      (2)  ОВ L 248, 16.9.2002 г., стр. 1.

      (3)  ОВ L 41, 15.2.2008 г., стр. 15.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Агенцията за снабдяване към Евратом за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Агенцията за снабдяване към Евратом за финансовата 2010 година,

                  —

                  като взе предвид доклада на Сметната палата относно годишните отчети на Агенцията за снабдяване към Евратом за финансовата 2010 година, придружен от отговорите на Агенцията (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Решение 2008/114/ЕО, Евратом на Съвета от 12 февруари 2008 г. за създаване на устав на Агенцията за снабдяване към Евратом (3), и по-специално член 8 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол (A7-0131/2012),

                  А.

                  като има предвид, че съгласно Решение 2008/114/ЕО, Евратом Агенцията за снабдяване към Евратом („Агенцията“), създадена в Люксембург през 1958 г., има нов устав и придоби статут на Агенция;

                  Б.

                  като има предвид декларацията на Сметната палата, че е получила достатъчна увереност, че годишните отчети на Агенцията за финансовата 2010 година са надеждни и че свързаните с тях операции са законосъобразни и редовни;

                  В.

                  като има предвид, че Сметната палата подчертава също така в своя доклад за финансовата 2010 година, че уставът на Агенцията не съответства на разпоредбите съгласно член 54 от Договора за създаване на Европейската общност за атомна енергия,

                  1.

                  Отбелязва, че през 2010 г. Агенцията не получи субсидии, за да покрие разходите по своята дейност, и че Комисията пое всички разходи на Агенцията във връзка с изпълнението на нейния бюджет; отбелязва, че това положение остава същото от създаването на Агенцията през 2008 г.

                  2.

                  Отбелязва, че при липсата на самостоятелен бюджет Агенцията на практика е част от Комисията и че това положение противоречи на нейния устав.

                  3.

                  Отбелязва при все това, че с писмо от 31 март 2011 г. генералният директор потвърди гореспоменатия проблем и посочи действията, предприети по искане на органа по освобождаване от отговорност; отбелязва по-специално, че с цел справяне с положението беше постигнато споразумение да се предложи възстановяването на специално предназначен за Агенцията бюджетен ред в общия бюджет на Европейския съюз за 2012 г.

                  4.

                  Отбелязва също, че на 20 април 2011 г. Комисията предложи бюджетен ред 32 01 06 на Агенцията да бъде заверен с 98 000 EUR от общия бюджет на Европейския съюз; счита, че след като предложението бъде прието от бюджетните органи на Съюза, това ще представлява голям напредък за преодоляване на текущите проблеми.

                  5.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  6.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (5) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 6.

         (2)  ОВ L 248, 16.9.2002 г., стр. 1.

         (3)  ОВ L 41, 15.2.2008 г., стр. 15.

         (4)  ОВ L 357, 31.12.2002 г., стр. 72.

         (5)  Приети текстове, P7_TA(2012)0164 (вж. стр. 388 от настоящия брой на Официален вестник).

      ПРИЛОЖЕНИЕ

         ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

                  Агенция за снабдяване към Евратом

                  2007 г.

                  2008 г.

                  2009 г.

                  Изпълнение

                  –

                  –

                  –

                  Бюджетно и финансово управление

                  38,7 % от бюджетните кредити са пренесени

                  При липсата на самостоятелен бюджет Агенцията на практика е част от Комисията. Това положение поражда въпроси относно необходимостта да се запазят настоящата форма и организация на Агенцията

                  През 2009 г. Агенцията не получи субсидии, за да покрие разходите по своята дейност, а Комисията пое всички разходи на Агенцията, произтичащи от изпълнението на бюджета за 2009 г. Агенцията на практика е част от Комисията

                  Човешки ресурси

                  –

                  –

                  Отбелязва, че в съответствие с член 3 от своя устав Агенцията е избрала свой вътрешен одитор, който е встъпил в длъжност едва на 1 юли 2009 г.

                  Вътрешен одит

                  –

                  –

                  –


title: 2011/117/ЕС: Решение на Съвета от 18 януари 2011 година относно сключването на Споразумението между Европейския съюз и Грузия за улесняване на издаването на визи#Споразумение между Европейския съюз и Грузия за улесняване на издаването на визи

text:
               25.2.2011

               BG

               Официален вестник на Европейския съюз

               L 52/33

         РЕШЕНИЕ НА СЪВЕТА
   от 18 януари 2011 година
   относно сключването на Споразумението между Европейския съюз и Грузия за улесняване на издаването на визи
   (2011/117/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               В съответствие с Решение 2010/706/ЕС на Съвета (1) Споразумението между Европейския съюз и Грузия за улесняване на издаването на визи (наричано по-нататък „споразумението“) бе подписано от името на Европейския съюз на 17 юни 2010 г., при условие на сключването му на по-късна дата.

               (2)

               Със споразумението се създава Съвместен комитет, който следва да приеме свой процедурен правилник. В този случай е уместно да се предвиди опростена процедура за определяне на позицията на Съюза.

               (3)

               Настоящото решение представлява развитие на разпоредбите на достиженията на правото от Шенген, в което Обединеното кралство не участва в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (2); следователно Обединеното кралство не участва в неговото приемане и не е обвързано от него, нито от неговото прилагане.

               (4)

               Настоящото решение представлява развитие на разпоредбите на достиженията на правото от Шенген, в което Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (3); следователно Ирландия не участва в неговото приемане и не е обвързана от него, нито от неговото прилагане.

               (5)

               В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (6)

               Следователно споразумението следва да бъде сключено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Грузия за улесняване на издаването на визи („споразумението“) се одобрява.
   Текстът на споразумението е приложен към настоящото решение.
   Член 2
   Председателят на Съвета посочва лицето, упълномощено да извърши от името на Съюза предвидената в член 14, параграф 1 от споразумението нотификация, за да се изрази съгласието на Съюза да бъде обвързан със споразумението (4).
   Член 3
   Комисията, подпомагана от експерти от държавите-членки, представлява Съюза в Съвместния комитет, създаден с член 12 от споразумението.
   Член 4
   Позицията на Съюза в рамките на Съвместния комитет с оглед на приемането на неговия процедурен правилник, както се изисква съгласно член 12, параграф 4 от споразумението, се взема от Комисията след консултация със специален комитет, определен от Съвета.
   Член 5
   Настоящото решение влиза в сила в деня на приемането му.

      Съставено в Брюксел на 18 януари 2011 година.

            За Съвета

            Председател

         MATOLCSY Gy.

      (1)  ОВ L 308, 24.11.2010 г., стp. 1.

      (2)  ОВ L 131, 1.6.2000 г., стр. 43.

      (3)  ОВ L 64, 7.3.2002 г., стр. 20.

      (4)  Датата на влизане в сила на Споразумението се публикува в Официален вестник на Европейския съюз.

      СПОРАЗУМЕНИЕ
      между Европейския съюз и Грузия за улесняване на издаването на визи
      ЕВРОПЕЙСКИЯТ СЪЮЗ, наричан по-нататък „Съюзът“,
      и
      ГРУЗИЯ,
      наричани по-нататък „страните“,
      КАТО ЖЕЛАЯТ да улеснят междуличностните контакти като важно условие за трайно развитие на икономическите, хуманитарните, културните, научните и други връзки чрез улесняване на издаването на визи на граждани на Грузия;
      КАТО ПОТВЪРЖДАВАТ намерението си да въведат безвизов режим на пътуване за своите граждани като дългосрочна цел, при условие че бъдат изпълнени всички условия за добре управлявана и сигурна мобилност;
      КАТО ИМАТ ПРЕДВИД, че считано от 1 юни 2006 г. всички граждани на Съюза са освободени от изискването за притежаване на визи, когато пътуват до Грузия за период от време, ненадвишаващ 90 дни, или за транзитно преминаване през територията на Грузия;
      КАТО ПРИЕМАТ, че ако Грузия въведе отново визови изисквания за гражданите на Съюза или за някои категории от тях, същите улеснения като предоставените съгласно настоящото споразумение на грузински граждани ще се прилагат автоматично, на основата на реципрочност, по отношение на гражданите на Съюза;
      КАТО ИМАТ ПРЕДВИД, че такива визови изисквания може да бъдат въведени отново единствено за всички граждани на Съюза или за определени категории граждани на Съюза;
      КАТО ПРИЕМАТ, че визовите облекчения не следва да водят до незаконна миграция и като отделят специално внимание на сигурността и на обратното приемане;
      КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат за Обединеното кралство и Ирландия;
      КАТО ВЗЕМАТ ПРЕДВИД Протокола относно позицията на Дания, приложен към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат за Кралство Дания,
      СЕ СПОРАЗУМЯХА ЗА СЛЕДНОТО:
      Член 1
      Цел и приложно поле
      1.   Целта на настоящото споразумение е да улесни издаването на визи на гражданите на Грузия за планиран престой за срок от не повече от 90 дни в рамките на период от 180 дни.
      2.   Ако Грузия въведе отново визови изисквания за гражданите на всички държави-членки или някои категории граждани на всички държави-членки, същите улеснения като предоставените съгласно настоящото споразумение на грузински граждани ще се прилагат автоматично, на основата на реципрочност, за засегнатите граждани на Съюза.
      Член 2
      Обща разпоредба
      1.   Визовите облекчения, предвидени в това споразумение, се прилагат за граждани на Грузия само дотолкова, доколкото те не са освободени от визовите изисквания съгласно законовите и подзаконовите разпоредби на Съюза или на държавите-членки, настоящото споразумение или други международни споразумения.
      2.   Националното право на Грузия или на държавите-членки, или правото на Съюза се прилага по отношение на въпроси, които не са обхванати от настоящото споразумение, като отказ за издаване на виза, признаване на документи за пътуване, доказателство за достатъчни средства за издръжка, отказ за влизане и мерки за експулсиране.
      Член 3
      Определения
      За целите на настоящото споразумение:

                  а)

                  „държава-членка“ означава всяка държава-членка на Съюза, с изключение на Кралство Дания, Ирландия и Обединеното кралство;

                  б)

                  „гражданин на Съюза“ означава гражданин на държава-членка по смисъла на буква а);

                  в)

                  „гражданин на Грузия“ означава всяко лице, което притежава гражданство на Грузия съгласно националното законодателство на Грузия;

                  г)

                  „виза“ означава разрешение, издадено от държава-членка с цел транзитно преминаване или планиран престой на територията на държавите-членки с продължителност от не повече от 90 дни в рамките на който и да било период от 180 дни, считано от датата на първото влизане на територията на държавите-членки;

                  д)

                  „законно пребиваващо лице“ означава гражданин на Грузия, на когото е разрешено или който има право да остане за повече от 90 дни на територията на държава-членка въз основа на законодателството на Съюза или на национално законодателство.

            Член 4
      Документи за доказване на целта на пътуването
      1.   За следните категории граждани на Грузия са достатъчни следните документи за обосноваване на целта на пътуване до другата страна:

                  а)

                  за близки роднини — съпруг(а), деца (включително осиновени), родители (включително настойници/попечители), баби и дядовци, внуци — посещаващи граждани на Грузия, които са законно пребиваващи на територията на държавите-членки:

                              —

                              писмено искане от лицето домакин;

                  б)

                  за членове на официални делегации, които въз основа на официална покана до Грузия участват в срещи, консултации, преговори или програми за обмен, както и в мероприятия, провеждани на територията на държавите-членки от междуправителствени организации:

                              —

                              писмо, издадено от орган на Грузия, потвърждаващо, че кандидатът е член на делегацията, която пътува до територията на държавите-членки, за да участва в посочените мероприятия, придружено от копие на официалната покана;

                  в)

                  за ученици, студенти, докторанти и специализанти и придружаващи ги преподаватели, които предприемат пътувания с цел участие в обучение или образователен курс, включително в рамките на програми за обмен, както и други образователни дейности:

                              —

                              писмено искане или удостоверение за записване от приемащия университет, колеж или училище или студентска карта или удостоверение за курсовете, които лицето ще посещава;

                  г)

                  за лица, които пътуват по медицински причини и необходимите придружаващи лица:

                              —

                              официален документ от здравното заведение, потвърждаващ необходимостта от медицинско обслужване в това заведение, необходимостта от придружител и доказателство за достатъчни финансови средства за заплащане на лечението;

                  д)

                  за журналисти и акредитирани лица, които ги придружават служебно:

                              —

                              удостоверение или друг документ, издаден от професионална организация, доказващ, че съответното лице е признат журналист или придружаващо лице в служебното си качество, и документ, издаден от неговия работодател, в който се посочва, че целта на пътуването е осъществяване на журналистическа дейност или подпомагането на такава дейност;

                  е)

                  за участници в международни спортни мероприятия и лица, които ги придружават служебно:

                              —

                              писмено искане от приемащата организация, компетентни органи, национални спортни федерации или национални олимпийски комитети на държавите-членки;

                  ж)

                  за бизнесмени и представители на стопански организации:

                              —

                              писмено искане от домакина — юридическо лице или дружество, организация или офис или клон на такова юридическо лице или дружество, държавни или местни власти на държавите-членки или организационни комитети на търговско-промишлени изложения, конференции и симпозиуми, провеждани на територията на държавите-членки, заверено от Държавната регистрационна камара на Грузия;

                  з)

                  за представители на свободни професии, участващи в международни изложби, конференции, симпозиуми, семинари или други подобни мероприятия, провеждани на територията на държавите-членки:

                              —

                              писмено искане от организацията домакин, потвърждаващо, че съответното лице е участник в проявата;

                  и)

                  за представители на организации на гражданското общество, когато предприемат пътуване с цел участие в образователен курс, семинари, конференции, включително в рамките на програми за обмен:

                              —

                              писмено искане, издадено от организацията домакин, потвърждение, че лицето представлява организация на гражданското общество и удостоверение за учредяване на такава организация от съответния регистър, издадено от държавен орган в съответствие с националното законодателство;

                  й)

                  за лица, участващи в научни, културни и артистични дейности, включително университетски и други програми за обмен:

                              —

                              писмено искане от организацията домакин за участие в тези дейности;

                  к)

                  за шофьори, извършващи международен превоз на товари и на пътници до територията на държавите-членки с превозни средства, регистрирани в Грузия:

                              —

                              писмено искане от националното сдружение или асоциация на превозвачите на Грузия, които осъществяват превоз по международните пътища, в което се посочват целта, продължителността и честотата на пътуванията;

                  л)

                  за участници в официални програми за обмен, организирани от побратимени градове:

                              —

                              писмено искане от началника на администрацията/кмета на тези градове или от общинските власти;

                  м)

                  за посещение на военни и граждански гробища:

                              —

                              официален документ, потвърждаващ съществуването и поддържането на гроба, както и семейната или друга родствена връзка между кандидата и покойника.

            2.   Писменото искане, посочено в параграф 1 от настоящия член, трябва да съдържа следните данни:

                  а)

                  за поканеното лице: име и фамилия, дата на раждане, пол, гражданство, номер на паспорта, време и цел на пътуването, брой на влизанията и, когато е приложимо, имената на съпруга(та) и децата, придружаващи поканеното лице;

                  б)

                  за лицето, което отправя поканата: име, фамилия и адрес;

                  в)

                  за юридическото лице, дружеството или организацията, които отправят поканата: пълно наименование и адрес и:

                              —

                              ако искането е издадено от организация или институция — името и длъжността на лицето, което подписва искането;

                              —

                              ако лицето, което отправя поканата, е юридическо лице или дружество, офис или клон на такова юридическо лице или дружество със седалище на територията на държава-членка — регистрационният номер съгласно националното законодателство на съответната държава-членка.

            3.   За категориите лица, посочени в параграф 1 от настоящия член, всички категории визи се издават по опростената процедура, без изискване на друга обосновка, покана или потвърждение във връзка с целта на пътуването, предвидени от законодателството на държавите-членки.
      Член 5
      Издаване на многократни визи
      1.   Дипломатическите представителства и консулските служби на държавите-членки издават многократни визи със срок на валидност до пет години на следните категории граждани:

                  а)

                  съпрузи, деца (включително осиновени), които са на възраст до 21 години или са на издръжка, родители, посещаващи граждани на Грузия, които са законно пребиваващи на територията на държавите-членки, със срок на валидност, ограничен до срока на валидност на разрешението им за законно пребиваване;

                  б)

                  членове на национални и регионални правителства, Конституционния и Върховния съд, ако те не са освободени от изискването за виза с настоящото споразумение, при изпълнение на служебните им задължения, със срок на валидност, ограничен до срока на техния мандат, ако той е по-кратък от пет години;

                  в)

                  постоянни членове на официални делегации, които въз основа на официална покана до Грузия трябва редовно да участват в срещи, консултации, преговори или програми за обмен, както и в мероприятия, провеждани на територията на държавите-членки от междуправителствени организации.

            2.   Дипломатическите представителства и консулските служби на държавите-членки издават многократни визи със срок на валидност до една година на следните категории лица, при условие че през предходната година те са получили най-малко една виза, която са използвали в съответствие със законодателството за влизане и престой на посещаваната държава-членка, и че съществуват основания за искане на многократна виза:

                  а)

                  членовете на официални делегации, които въз основа на официална покана до Грузия трябва редовно да участват в срещи, консултации, преговори или програми за обмен, както и в мероприятия, провеждани на територията на държавите-членки от междуправителствени организации;

                  б)

                  представители на организации на гражданското общество, които предприемат редовни пътувания с цел участие в образователен курс, семинари, конференции, включително в рамките на програми за обмен;

                  в)

                  представители на либерални професии, участващи в международни изложения, конференции, симпозиуми, семинари и други подобни мероприятия, които пътуват редовно до държавите-членки;

                  г)

                  лица, участващи в научни, културни и художествени дейности, включително университетски и други програми за обмен, които редовно пътуват до държавите-членки;

                  д)

                  студенти, докторанти и специализанти, които редовно пътуват с цел участие в обучение или образователен курс, включително в рамките на програми за обмен;

                  е)

                  участници в официални програми за обмен, организирани от побратимени градове или общински органи;

                  ж)

                  лица, които се нуждаят от редовни посещения по медицински причини, и необходимите придружаващи лица;

                  з)

                  журналисти и акредитирани лица, които ги придружават служебно;

                  и)

                  бизнесмени и представители на стопански организации, които пътуват редовно до държавите-членки;

                  й)

                  участници в международни спортни мероприятия и лица, които ги придружават служебно;

                  к)

                  шофьори, извършващи международен превоз на товари и на пътници до територията на държавите-членки с превозни средства, регистрирани в Грузия.

            3.   Дипломатическите представителства и консулските служби на държавите-членки издават многократни визи със срок на валидност от най-малко две години и най-много пет години на категориите лица, посочени в параграф 2 от настоящия член, при условие че през предходните две години те са използвали едногодишната многократна виза в съответствие със законодателството за влизане и престой на приемащата държава-членка и че основанията за искане на многократна виза все още са валидни.
      4.   Общият период на пребиваване на територията на държавите-членки за лицата, посочени в параграфи 1—3 от настоящия член, не трябва да надвишава 90 дни в рамките на период от 180 дни.
      Член 6
      Такси за обработка на заявленията за визи
      1.   Таксата за обработка на заявленията за визи на граждани на Грузия е в размер на 35 EUR.
      Посочената сума може да бъде преразгледана в съответствие с процедурата, предвидена в член 14, параграф 4.
      Ако Грузия въведе отново визови изисквания за всички граждани на Съюза, таксата за издаване на виза, наложена от Грузия няма да надвишава 35 EUR или уговорената сума, ако таксата бъде преразгледана в съответствие с процедурата, предвидена в член 14, параграф 4.
      2.   Когато държавите-членки работят с външен доставчик на услуги, е възможно заплащане на такса за допълнително обслужване. Допълнителната такса за обслужване е пропорционална на разходите, направени от външния доставчик на услуги при изпълнение на неговите задачи и не може да надхвърля 30 EUR. Съответната(ите) държава(и)-членка(и) запазва(т) възможността всички кандидати да подават заявленията директно в нейното/техните консулство(а).
      3.   Следните категории граждани са освободени от такси за обработка на заявление за виза:

                  а)

                  пенсионери;

                  б)

                  деца на възраст до 12 години;

                  в)

                  членове на национални и регионални правителства, Конституционния и Върховния съд, в случай че не са освободени от визовите изисквания с настоящото споразумение;

                  г)

                  лица с увреждания и придружаващи ги лица, ако е необходимо;

                  д)

                  близки роднини — съпруг(а), деца (включително осиновени), родители (включително настойници), баби и дядовци, внуци — посещаващи граждани на Грузия, които са законно пребиваващи на територията на държавите-членки;

                  е)

                  членове на официални делегации, които въз основа на официална покана до Грузия трябва да участват в срещи, консултации, преговори или програми за обмен, както и в мероприятия, провеждани на територията на държавите-членки от междуправителствени организации;

                  ж)

                  ученици, студенти, докторанти и специализанти и придружаващи ги преподаватели, които предприемат пътувания с цел участие в обучение или образователен курс, включително в рамките на програми за обмен, както и други образователни дейности;

                  з)

                  журналисти и акредитирани лица, които ги придружават служебно;

                  и)

                  участници в международни спортни мероприятия и лица, които ги придружават служебно;

                  й)

                  представители на организации на гражданското общество, когато предприемат пътуване с цел участие в образователен курс, семинари, конференции, включително в рамките на програми за обмен;

                  к)

                  лица, участващи в научни, културни и художествени дейности, включително университетски и други програми за обмен;

                  л)

                  лица, които са представили документи, доказващи необходимостта от пътуването им по хуманитарни причини, включително с цел получаване на спешна медицинска помощ, и лицето, придружаващо такова лице, или с цел присъствие на погребение на близък роднина, или за посещение на близък роднина, който е сериозно болен.

            Член 7
      Продължителност на процедурата за кандидатстване за виза
      1.   Дипломатическите представителства и консулските служби на държавите-членки вземат решение относно искането за издаване на виза в рамките на 10 календарни дни от датата на получаване на заявлението и документите, необходими за издаване на виза.
      2.   Срокът за вземане на решение по заявлението за виза може да бъде продължен до 30 календарни дни в отделни случаи, и по-специално когато е необходимо по-внимателно проучване на заявлението.
      3.   Срокът за вземане на решение по заявлението за виза може да бъде съкратен до два работни дни или по-малко в спешни случаи.
      Член 8
      Заминаване в случай на изгубени или откраднати документи
      Граждани на Съюза и на Грузия, които са изгубили своите документи за самоличност или от които тези документи са били откраднати по време на престоя им на територията на Грузия или на държавите-членки, могат да напуснат тази територия въз основа на валидни документи за самоличност, разрешаващи им да преминат границата, издадени от дипломатическите представителства или консулските служби на държавите-членки или на Грузия, без каквато и да е виза или друго разрешително.
      Член 9
      Удължаване на срока на виза при извънредни обстоятелства
      Срокът на валидност на издадена виза и/или продължителността на престоя, посочен в издадена виза на гражданин на Грузия, се удължава, ако компетентният орган на държавата-членка счете, че титулярят на визата е представил доказателство за непреодолима сила или за причини от хуманитарен характер, които го възпрепятстват да напусне територията на държавите-членки преди изтичането на срока на валидност или на разрешената с визата продължителност на престоя. Удължаването се извършва безплатно.
      Член 10
      Дипломатически паспорти
      1.   Гражданите на Грузия, които притежават валидни дипломатически паспорти, могат да влизат, излизат и да преминават транзитно през територията на държавите-членки, без да имат визи.
      2.   Лицата, посочени в параграф 1 от настоящия член, могат да остават на територията на държавите-членки за срок не по-дълъг от 90 дни в рамките на период от 180 дни.
      Член 11
      Териториална валидност на визите
      Съгласно националните правила и разпоредби относно националната сигурност на държавите-членки и съгласно разпоредбите на Съюза за издаване на визи с ограничена териториална валидност, на гражданите на Грузия е разрешено да пътуват в рамките на територията на държавите-членки при равни условия с гражданите на Съюза.
      Член 12
      Съвместен комитет за управление на споразумението
      1.   Страните създават Съвместен комитет от експерти (наричан по-нататък „Комитетът“), съставен от представители на Съюза и Грузия. Съюзът е представен от Комисията, подпомагана от експерти от държавите-членки.
      2.   Комитетът има по-специално следните задачи:

                  а)

                  наблюдение на прилагането на настоящото споразумение;

                  б)

                  представяне на предложения за изменения или допълнения на настоящото споразумение;

                  в)

                  разрешаване на спорове, свързани с тълкуването или прилагането на разпоредбите на настоящото споразумение.

            3.   Комитетът заседава всеки път, когато е необходимо, по искане на една от страните и най-малко веднъж годишно.
      4.   Комитетът утвърждава своя процедурен правилник.
      Член 13
      Връзка на настоящото споразумение с двустранни споразумения между държавите-членки и Грузия
      Считано от влизането му в сила, настоящото споразумение има предимство пред разпоредбите на двустранни или многостранни споразумения или спогодби, сключени между отделните държави-членки и Грузия, дотолкова, доколкото разпоредбите на тези споразумения или спогодби уреждат въпроси, които са предмет на настоящото споразумение.
      Член 14
      Заключителни разпоредби
      1.   Настоящото споразумение се ратифицира или одобрява от страните в съответствие с техните процедури и влиза в сила на първия ден от втория месец след датата, на която последната страна уведоми другата относно приключването на посочените процедури.
      2.   Чрез дерогация от параграф 1 от настоящия член настоящото споразумение влиза в сила едва на датата на влизане в сила на Споразумението между Европейския съюз и Грузия за обратно приемане, ако тази дата е след датата, предвидена в параграф 1 от настоящия член.
      3.   Настоящото споразумение се сключва за неограничен срок, освен ако не бъде денонсирано в съответствие с параграф 6 от настоящия член.
      4.   Настоящото споразумение може да бъде изменяно с писменото съгласие на страните. Измененията влизат в сила, след като страните са се нотифицирали за приключването на техните вътрешни процедури, необходими за тази цел.
      5.   Всяка страна може да спре изцяло или отчасти прилагането на настоящото споразумение по причини, свързани с обществения ред, защитата на националната сигурност или защитата на общественото здраве. Другата страна се нотифицира за решението за спиране не по-късно от 48 часа преди неговото влизане в сила. Страната, спряла прилагането на настоящото споразумение, информира незабавно другата страна веднага след като отпаднат причините за това спиране.
      6.   Всяка страна може да денонсира настоящото споразумение с писмено предизвестие до другата страна. Настоящото споразумение престава да бъде в сила 90 дни след датата на такова предизвестие.

         Съставено в Брюксел на 17 юни 2010 година в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и грузински език, като текстовете на всички езици са еднакво автентични.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Грузия
            Por Georgia
            Za Gruzii
            For Georgien
            Für Georgien
            Gruusia nimel
            Για τη Γεωργία
            For Georgia
            Pour la Géorgie
            Per la Georgia
            Gruzijas vārdā –
            Gruzijos vardu
            Grúzia részéről
            Għall-Georġja
            Voor Georgië
            W imieniu Gruzji
            Pela Geórgia
            Pentru Georgia
            Za Gruzínsko
            Za Gruzijo
            Georgian puolesta
            För Georgien

         ПРИЛОЖЕНИЕ

            ПРОТОКОЛ КЪМ СПОРАЗУМЕНИЕТО ОТНОСНО ДЪРЖАВИТЕ-ЧЛЕНКИ, КОИТО НЕ ПРИЛАГАТ ИЗЦЯЛО ДОСТИЖЕНИЯТА НА ПРАВОТО ОТ ШЕНГЕН
            Държавите-членки, които са обвързани с достиженията на правото от Шенген, но които все още не издават шенгенски визи до приемане на съответното решение на Съвета във връзка с това, издават национални визи, чиято валидност е ограничена до тяхната собствена територия.
            В съответствие с Решение № 582/2008/ЕО на Европейския парламент и на Съвета от 17 юни 2008 г. за въвеждане на опростен режим за контрол на лица на външните граници, който се основава на едностранното признаване от страна на България, Кипър и Румъния на определени документи като равностойни на националните им визи за целите на транзитно преминаване през техните територии (1) се предприемат хармонизирани мерки за улесняването на транзита през територията на държавите-членки, които все още не прилагат изцяло достиженията на правото от Шенген, на титуляри на шенгенска виза и шенгенски разрешения за пребиваване.

            (1)  ОВ L 161, 20.6.2008 г., стр. 30.

         СЪВМЕСТНА ДЕКЛАРАЦИЯ ОТНОСНО ЧЛЕН 10 ЗА ДИПЛОМАТИЧЕСКИТЕ ПАСПОРТИ
         Европейският съюз може да поиска частично спиране на прилагането на споразумението, и по-специално на член 10 от него, в съответствие с процедурата, предвидена в член 14, параграф 5 от споразумението, ако прилагането на член 10 е свързано със злоупотреба от другата страна или води до заплаха за обществената сигурност.
         В случай на спиране на прилагането на член 10 двете страни започват консултации в рамките на Съвместния комитет, създаден със споразумението, с цел да намерят разрешение на проблемите, довели до спирането.
         Двете страни заявяват като приоритетен своя ангажимент за гарантиране на високо ниво на сигурност на документите по отношение на дипломатическите паспорти, по-специално чрез включване на биометрични методи за установяване на самоличността. За Съюза това ще бъде осигурено в съответствие с изискванията, предвидени в Регламент (ЕО) № 2252/2004 на Съвета от 13 декември 2004 г. относно стандартите за отличителните знаци за сигурност и биометричните данни в паспортите и документите за пътуване, издавани от държавите-членки (1).

            (1)  ОВ L 385, 29.12.2004 г., стр. 1.

         СЪВМЕСТНА ДЕКЛАРАЦИЯ ОТНОСНО ХАРМОНИЗИРАНЕТО НА ИНФОРМАЦИЯТА ЗА ПРОЦЕДУРИТЕ ЗА ИЗДАВАНЕ НА ВИЗА ЗА КРАТКОСРОЧНО ПРЕБИВАВАНЕ И ДОКУМЕНТИТЕ, КОИТО СЕ ПОДАВАТ ПРИ КАНДИДАТСТВАНЕ ЗА ВИЗА ЗА КРАТКОСРОЧНО ПРЕБИВАВАНЕ
         Като отчитат колко е важна прозрачността за кандидатите за виза, страните по споразумението разглеждат възможността за прилагане на следните мерки:

                     —

                     изготвяне на обща информация за кандидатите относно процедурите и условията за кандидатстване за виза, относно визите и валидността на издаваните визи,

                     —

                     Европейският съюз ще изготви списък с минимални изисквания, за да гарантира, че на грузинските кандидати за виза се предоставя съгласувана и еднаква основна информация и по принцип от тях се изисква да представят едни и същи подкрепящи документи.

               Посочената информация трябва да бъде широко разпространена (на информационните табла на консулствата, във вид на брошури, чрез уебсайтове и др.).

         СЪВМЕСТНА ДЕКЛАРАЦИЯ ОТНОСНО ДАНИЯ
         Страните отбелязват, че настоящото споразумение не се прилага към процедурите за издаване на визи от дипломатически представителства и консулски служби на Кралство Дания.
         При тези обстоятелства е желателно властите на Дания и Грузия да сключат без забавяне двустранно споразумение за улесняване на издаването на визи за краткосрочно пребиваване, съдържащо договорености, сходни с тези на споразумението между Европейския съюз и Грузия.

         СЪВМЕСТНА ДЕКЛАРАЦИЯ ОТНОСНО ОБЕДИНЕНОТО КРАЛСТВО И ИРЛАНДИЯ
         Страните отбелязват, че споразумението не се прилага на територията на Обединеното кралство и Ирландия.
         При такива обстоятелства е желателно властите на Обединеното кралство, Ирландия и Грузия да сключат двустранни споразумения за улесняване на издаването на визи.

         СЪВМЕСТНА ДЕКЛАРАЦИЯ ОТНОСНО ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН
         Страните отбелязват съществуващите тесни връзки между Европейския съюз и Норвегия, Исландия, Швейцария и Лихтенщайн, по-конкретно въз основа на споразуменията от 18 май 1999 г. и 26 октомври 2004 г. относно асоциирането на тези държави към изпълнението, прилагането и развитието на достиженията на правото от Шенген.
         При тези обстоятелства е желателно властите на Норвегия, Исландия, Швейцария и Лихтенщайн и Грузия да сключат без забавяне двустранни споразумения за улесняване на издаването на визи за краткосрочно пребиваване, съдържащи договорености, сходни с тези на споразумението между Съюза и Грузия.

         ДЕКЛАРАЦИЯ НА ЕВРОПЕЙСКИЯ СЪЮЗ ОТНОСНО ОБЛЕКЧЕНИЯТА ЗА ЧЛЕНОВЕ НА СЕМЕЙСТВАТА
         Европейският съюз отбелязва предложението на Грузия да се даде по-широко определение на понятието „членове на семейството“, които се ползват от визови облекчения, както и значението, което Грузия придава на опростяване на придвижването на тази категория лица.
         С цел да улесни мобилността на по-голям брой лица, които имат семейни връзки (по-специално сестри и братя и техните деца) с граждани на Грузия, които са законно пребиваващи на територията на държавите-членки, Европейският съюз приканва консулските служби на държавите-членки да се възползват в пълна степен от съществуващите възможности в достиженията на правото на Съюза за улесняване на издаването на визи на тази категория лица, включително опростяване на документите, изисквани от кандидатите като доказателства, освобождаване от такси за обработка и където е уместно, издаване на визи за многократно влизане.

         ДЕКЛАРАЦИЯ НА ЕВРОПЕЙСКИЯ СЪЮЗ ОТНОСНО СПИРАНЕТО НА ПРИЛАГАНЕТО НА СПОРАЗУМЕНИЕТО ЗА УЛЕСНЯВАНЕ ИЗДАВАНЕТО НА ВИЗИ
         В случай че Грузия, в нарушение на член 1, параграф 2 от споразумението, въведе отново визови изисквания за гражданите на една или няколко държави-членки на Европейския съюз или за някои категории такива граждани, Съюзът ще спре прилагането на споразумението.

         СЪВМЕСТНА ДЕКЛАРАЦИЯ ОТНОСНО СЪТРУДНИЧЕСТВОТО ПО ОТНОШЕНИЕ НА ДОКУМЕНТИТЕ ЗА ПЪТУВАНЕ
         Страните се договарят, че при мониторинга на прилагането на споразумението Съвместният комитет, създаден съгласно член 12 от споразумението, следва да оценява въздействието на нивото на сигурност на съответните документи за пътуване върху действието на споразумението. За тази цел страните се договарят редовно да се информират взаимно относно мерките, предприети с цел да се избегне разпространението на документи за пътуване, развитието на техническите аспекти на сигурността на документите за пътуване, както и във връзка с процеса на персонализиране на издаването на документи за пътуване.